嘉興

嘉兴（吴语：），垃拉中国长江三角洲地带，太湖东面，挨牢湖州、杭州、上海搭苏州，是浙江省个一个规模中等个城市，面积3915平方公里，人口555万（2022年）。地形基本上是平原搭仔钱塘江浜，顶顶有名个是嘉兴南湖。嘉兴历史上农业比较发达，是鱼米之乡。个几年，工业也有发展，弗过也因此有大量流动人口拥进来。

 历史 
嘉兴是7000年前头新石器时代个马家浜文化个发源地，有吴根越角之称。秦朝辰光此地设立由拳县搭仔海盐县（属于会稽郡）。三国辰光，吴国增设盐官县。231年，吴国个孙权听人家讲由拳县有得野稻自家生出来，认为该个事体是吉兆，乃么拿由拳县改名叫禾兴，242年又改成功嘉兴。嘉兴个名字就是实个恁来个。

南北朝个辰光嘉兴继续发展，到隋朝，隋炀帝命令挖仔杭州经过嘉兴到镇江个大运河。

唐朝个辰光，嘉兴是苏州下底个一个县。唐天宝十年(公元751年)，嘉兴县个东境、海盐县个北境、搭仔昆山县个南境拼拼拢，拼成华亭县，嘉兴县个地方第一次变小来。

吴越国个辰光，吴越王钱镠生怕苏州被北面个吴国吞脱，就先分嘉兴县个北境六乡搭吴县一乡拼成吴江县，作为嘉兴搭苏州个缓冲。再析嘉兴县个西境为崇德县，实梗是为嘉兴独立以后辖县多。嘉兴从苏州独立以后，名字叫秀州，管嘉兴、崇德、海盐、华亭四个县。

北宋个辰光，嘉兴基本浪弗变，秀州归两浙路管；南宋个辰光，有一个皇帝垃嘉兴出生，嘉兴从秀州升为嘉兴府，乍浦、澉浦、青龙等港口个对外贸易交关发达，经济发展迅速。

元朝，嘉兴升为嘉兴路，归江浙行省，华亭县升为华亭府，后来改名松江府，一开始归嘉兴路管，老末来独立，实个恁，嘉兴路剩三县(嘉兴、崇德、海盐)。

明朝，嘉兴路改名嘉兴府，嘉兴府下辖三县变七县，其中嘉兴县东北析出嘉善县，西北析出秀水县；崇德县析出桐乡县，海盐县析出平湖县。到明代，嘉兴已经有“江东一大都会”个美誉。

中华民国为缩减官员，省搭县当中个府废脱，嘉兴县搭秀水县合并成嘉禾县，呒不几许辰光，民国要求全国个县弗好有重名，重名个历史短个改名，嘉禾县就改回成嘉兴县。1937年11月5号畀日本人占领脱。

解放之后设立嘉兴地区，驻地来湖州。后头嘉兴湖州各归各。1983年嘉兴地级市成立。1985年嘉兴市区搭一部分个县拨划到长三角经济开放区里向，1988年嘉兴市全部成为经济开放区。

註釋

參考資料

外部連結

Category:浙江地级市
*